**Sydämen TTR-amyloidin gammakuvaus**

**Tutkimuspaikka**

Sisäänkäynti on sairaalan pääovesta F1. Kuvantaminen sijaitsee pääaulasta eteenpäin ja vasemmalla. Ilmoittaudu kuvantamisen tiloissa olevalla ilmoittautumisautomaatilla Kela-kortilla tai muulla virallisella henkilöllisyystodistuksella. Siirry odottamaan odotusaulaan 8.

Korut ja arvoesineet pyydämme jättämään kotiin.

**Yleistä**

Kuvaus on tarkka sydänamyloidoosin erotusdiagnostiikassa. Tutkimuksessa käytettävä radiolääke kertyy sydänlihaksen mahdollisiin transtyretiini kertymiin. (TTR)

**Tutkimukseen valmistautuminen**

Ei esivalmisteluja, tutkimuspäivän aamuna voit syödä, juoda ja ottaa lääkkeet tavalliseen tapaan.

**Tutkimuksen suorittaminen**

Radioaktiivinen tutkimusaine annetaan kyynärtaipeen suoneen 3-4 tuntia ennen kuvausta. Tutkimusaineen antamisen ja kuvauksen välisenä aikana sinun tulee juoda mahdollisimman paljon, mieluiten vähintään litra. Syödä saat vapaasti. Virtsarakko on tyhjennettävä mahdollisimman usein ja juuri ennen kuvasta. Kuvaus kestää noin 60 minuuttia. Tutkimukseen on hyvä varata aikaa n. 5 tuntia.

Tutkimusaineen pisto vastaa verikokeen ottoa, muuten tutkimus on kivuton. Käytettävällä tutkimusaineella ei ole todettu sivu- eikä jälkivaikutuksia. **Tutkimusaineelle ei ole tavattu yliherkkyyttä**.

**Jälkitoimenpiteet**

Jos sinulla on **verikokeissa** käynti, ilmoita siitä **isotoopin hoitajalle.**

Tutkimusaineen piston jälkeisen odotusajan (noin 3-4 h) voi olla vapaasti sairaala-alueella tai käydä esim. kaupunkiasioilla voinnin mukaan. Tutkimuspäivänä sinun on suositeltavaa juoda nestettä normaalia runsaammin ja käydä tyhjentämässä virtsarakko mahdollisimman usein, näin tutkimusaine poistuu kehosta nopeammin.

Jos olet lähdössä tutkimuspäivänä tai sitä seuraavana päivänä ulkomaille, pyydä isotoopista todistus tullia varten.

**Tutkimuspäivänä et saa olla läheisessä kontaktissa pienten lasten ja raskaana olevien naisten kanssa.**

**Naisille**

Emme yleensä tee tutkimusta, mikäli olet raskaana tai epäilet olevasi raskaana. Ilmoita asiasta hoitavaan yksikköön, niin tutkimus siirretään sopivaan ajankohtaan.

Radioaktiivinen tutkimusaine erittyy äidinmaitoon. Imetyksessä on pidettävä vuorokauden tauko.

**Yhteystiedot**

Perumattomasta ajasta peritään sakkomaksu. Peruminen on tehtävä viimeistään edellisenä päivänä klo 12 mennessä lähettävän yksikön takaisinsoittonumeroon.

Tutkimukseen valmistautumiseen liittyvissä asioissa olkaa yhteydessä suoraan isotooppiyksikköön. Olemme tavoitettavissa arkipäivisin klo 7.30–14:30. Puhelinnumero 044 797 4857.